
  
   [image: Forside]
  

 
  
   [image: Tittelside]
  

  
   [image: fagbokforlaget logo]
  

 
  
   Copyright © 2023 by
  

  
   Vigmostad & Bjørke AS
  

  
   All Rights Reserved
  

  
   ISBN: 978-82-450-5594-8
  

  
   1. utgave, 1. versjon 2023
  

  
   E-utgaven er basert på 1. trykte utgave: ISBN 978-82-450-2216-2
  

  
   Elektronisk tilrettelegging: Andrzej Puzyński
  

  
   Forsidedesign ved forlaget
  

  
   Forsidefoto: Anne Myrstad
  

  
   Eventyret på s. 168 er hentet fra
   
    
     https://ndla.no/nb/node/122159?fag=102780
    
   
   ,
  

  
   hentedato 08.01.2018
  

  
   Spørsmål om denne boken kan rettes til:
  

  
   Fagbokforlaget
  

  
   Kanalveien 51
  

  
   5068 Bergen
  

  
   Tlf.: 55 38 88 00
  

  
   e-post:
   
    
     fagbokforlaget@fagbokforlaget.no
    
   
  

  
   
    
     www.fagbokforlaget.no
    
   
  

  
   Materialet er vernet etter åndsverkloven.
  

  
   Uten uttrykkelig samtykke er eksemplarfremstilling
  

  
   bare tillatt når det er hjemlet i lov eller avtale med Kopinor.
  

 
  
   Innhold
  

  
   
    
     Innledning
    
   

   
    
     Anne Myrstad, Toril Sverdrup og Mai Brit Helgesen
    
   

   
    
     Innhold og oppbygging
    
   

  

  
   
    
     Kapittel 1
    
   

   
    
     Barn, sted, tid, bevegelse: på sporet av litteratur om romlig teori og dens relevans for små barn
    
   

   
    
     Abigail Hackett
    
   

   
    
     Bevegelse og stedsskaping
    
   

  

  
   
    Å være sammenfiltret i den materielle verden
   
  

  
   
    Huske og vite
   
  

  
   
    Forstyrrende antakelser om barn
   
  

  
   
    
     Kapittel 2
    
   

   
    
     Å bebo verden ved å bevege seg gjennom den
    
   

   
    
     Anne Myrstad
    
   

   
    
     Tidligere forskning
    
   

  

  
   
    Dwellingperspektivet
   
  

  
   
    Direkte persepsjon gjennom bevegelse
   
  

  
   
    Sted, landskap og omgivelser
   
  

  
   
    Agentskap
   
  

  
   
    Vegfaring
   
  

  
   
    Dwellingperspektivets implikasjoner for barnehagens praksis
   
  

  
   
    
     Kapittel 3
    
   

   
    
     Barn som vegfarere i et værlandskap
    
   

   
    
     Anne Myrstad og Toril Sverdrup
    
   

   
    
     Bakgrunn
    
   

  

  
   
    Vegfaring
   
  

  
   
    Metodisk tilnærming og analytiske grep
   
  

  
   
    Empirisk utgangspunkt
   
  

  
   
    Vegfaring og bevegelseslinjer
   
  

  
   
    Vegfaring/læring i et værlandskap
   
  

  
   
    Avsluttende drøfting
   
  

  
   
    
     Kapittel 4
    
   

   
    
     Vegfaring langs fortellingenes kronglete stier
    
   

   
    
     Marte Liset
    
   

   
    
     Fortelling som vegfaring
    
   

  

  
   
    Beskrivelse av empiri, metode og analytiske grep
   
  

  
   
    Fortelleren som vegviser
   
  

  
   
    Lytternes kryssende linjer
   
  

  
   
    Når en kryssende linje blir det nye hovedsporet
   
  

  
   
    Å lære på vandring gjennom fortellingen
   
  

  
   
    Hva kommer til syne når man ser fortellersituasjonen i et vegfaringsperspektiv?
   
  

  
   
    
     Kapittel 5
    
   

   
    
     Barns stedsskaping gjennom digital vegfaring
    
   

   
    
     Maria Dardanou
    
   

   
    
     Innledning
    
   

  

  
   
    Bakgrunn
   
  

  
   
    Teoretisk bakgrunn
   
  

  
   
    Metodologisk tilnærming
   
  

  
   
    Empiriske funn
   
  

  
   
    Analyse og diskusjon
   
  

  
   
    Diskusjon
   
  

  
   
    Avsluttende betraktninger og pedagogiske implikasjoner
   
  

  
   
    
     Kapittel 6
    
   

   
    
     «Homo viator» – historiske forestillinger om «verden» som sted og vegviseren som pedagogisk ideal
    
   

   
    
     Elin Eriksen Ødegaard
    
   

   
    
     «Verden» som sted og mennesket som vandrer
    
   

  

  
   
    Comenius – en vandrer i verden – født i labyrinten
   
  

  
   
    Comenius presenterer «verden» for barn
   
  

  
   
    «Homo viator» – ideal i en «ordnet» historisk «verden»
   
  

  
   
    Barn skaper sted – igjen og igjen
   
  

  
   
    
     Kapittel 7
    
   

   
    
     Barnehagen som sted. Relasjonelle tilnærminger til barnehagens stedspraksiser og barns opplevelser av tilhørighet
    
   

   
    
     Sidsel Boldermo
    
   

   
    
     Innledning
    
   

  

  
   
    Bakgrunn
   
  

  
   
    Tilhørighet som relasjonelt begrep
   
  

  
   
    Fenomenologisk tilnærming til sted – tilhørighet gjennom å være-i-verden
   
  

  
   
    Narrativ tilnærming til sted – tilhørighet gjennom fortelling
   
  

  
   
    Oppsummering – relasjonelle tilnærminger til barns opplevelser av tilhørighet
   
  

  
   
    Pedagogiske implikasjoner ved en utvidet forståelse av begrepet tilhørighet, knyttet til barnehagens stedspraksiser
   
  

  
   
    
     Kapittel 8
    
   

   
    
     Å høre til et sosialt sted
    
   

   
    
     Mai Brit Helgesen
    
   

   
    
     Tema og problemstilling
    
   

  

  
   
    Barnehagen som et sosialt sted
   
  

  
   
    Performativitet og tilhørighet
   
  

  
   
    Barnehagekonteksten
   
  

  
   
    Metodisk tilnærming
   
  

  
   
    Presentasjon av funn og drøfting
   
  

  
   
    Diskusjon
   
  

  
   
    
     Kapittel 9
    
   

   
    
     Russiske barnehager som kreative steder
    
   

   
    
     Kreativitet i yrket som barnehagelærer – i russisk barnehage som møtested for «activity spaces»
    
   

   
    
     Hanne Kirsten Nilsen
    
   

   
    
     Introduksjon
    
   

  

  
   
    Metodologiske perspektiver, metode og analytisk tilnærming
   
  

  
   
    Barnehagelæreren og russisk barnehage som kreativt sted
   
  

  
   
    Diskusjon
   
  

  
   
    
     Kapittel 10
    
   

   
    
     Dyrking som stedlig læring i barnehagen
    
   

   
    
     Pernille Bartnæs og Veronica Bergan
    
   

   
    
     Innledning
    
   

  

  
   
    Dwelling – å aktivt bebo
   
  

  
   
    Læring i et dwellingperspektiv
   
  

  
   
    Stedlig læring i åkeren
   
  

  
   
    Metodisk tilnærming, utgangspunkt og analytiske grep
   
  

  
   
    Dyrking skaper steder gjennom vegfaring
   
  

  
   
    
     Kapittel 11
    
   

   
    
     En barnehages praktiske engasjement former stedets karakter
    
   

   
    
     Ylva Jannok Nutti og Solveig Joks
    
   

   
    
     Samiske barnehager
    
   

  

  
   
    Metode
   
  

  
   
    Fra barnehagen til kalvemerkingsstedet
   
  

  
   
    På kalvemerkingsstedet
   
  

  
   
    Kalvemerking som stedspraksis
   
  

  
   
    Å være beredt til å ta inn kalvemerkingsstedet
   
  

  
   
    Å være til stede
   
  

  
   
    Oppsummerende refleksjon
   
  

  
   
    Forfatterpresentasjon
   
  

 
  
   
   
   Innledning
  

  
   
   
   Anne Myrstad, Toril Sverdrup og Mai Brit Helgesen
  

  
   Barnehagens praksiser vil alltid være knyttet til et lokalt sted – et sted der barnehagens hverdagsliv utspiller seg. I boka
   
    Barn skaper sted – sted skaper barn
   
   vil vi betrakte barnehagebarn og barnehagens praksiser gjennom en
   
    stedslinse
   
   . Hensikten er å løfte fram hvordan teori om sted kan bidra til å utvide og utforske forståelser om barns læring og utvikling, både i relasjon til mennesker og det ikke-menneskelige.
  

  
   Forståelse av sted har endret seg fra å være en passiv bakgrunnsramme for sosiale strukturer og prosesser til en relasjonell forståelse av sted (Førde, Kramvig, Berg & Dale, 2012, s. 3). Doreen Massey har spesielt vært toneangivende for en relasjonell stedsforståelse. I hennes forståelse blir
   
    sted
   
   forstått som åpent og dynamisk – en sammenkastning mellom fortid og nåtid, mellom geografi, mennesker og «more-than-human» (Massey, 2005, s. 138–142). Her står menneske og sted i et gjensidig påvirkningsforhold og i en gjensidig avhengighet. Det betyr at begrepene
   
    sted
   
   og
   
    menneske
   
   blir gitt et relasjonelt innhold, på den måten at både steder og mennesker alltid er under konstruksjon og tilblivelse i et gjensidig samspill. Ved å utforske hvordan de ulike komponentene er filtret inn i hverandre, åpnes det for mangfold og kompleksitet i forståelsen av hvordan sted og barn skaper hverandre. Dette er erfaringer som utgjør en ramme for hvordan barn navigerer i livet (Hackett, Procter & Seymour, 2015). Å betrakte sted som åpne og dynamiske vil danne et utgangspunkt for hvordan vi forstår mennesket som en del av de totale omgivelsene (Pink, 2011).
  

  
   Internasjonalt er stedspedagogikk («placebased education») en voksende forskningstradisjon. Grunntanken innenfor denne pedagogikken har vært å forankre barns læring til lokale kulturtradisjoner, omkringliggende landskap og natur, lokal kunst, språk osv. (Gruenewald, 2003). En vektlegging av læring gjennom aktiv deltakelse i lokale omgivelser har vist seg å være betydningsfull for hvordan barn mestrer og finner mening i ulike utdanningsforløp, samt øke barn og unges engasjement for å forbedre kvaliteten i lokale omgivelser (Comber & Nixon, 2009). Samtidig har retningen fått kritikk for å betrakte steder på en romantiserende måte – som noe stabilt, avgrenset og selvforklarende (McInerney, Smyth & Down, 2011). En slik stedsforståelse åpner nødvendigvis ikke for kompleksitet og endring, nettopp fordi forståelsen baserer seg på vaner, tradisjoner og repetisjoner for å ivareta stabilitet.
  

  
   I de siste årene har koblingen mellom stedspedagogikk og bærekraftig utdanning blitt aktualisert (Duhn, 2012a, 2012b). Ved å betrakte sted som åpne og dynamiske vil en stedspedagogikk, ifølge Duhn, ikke være avgrenset til å gjelde lokale omgivelser, men gi mulighet til å relatere barnet til en global verden og globale problemstillinger. Tanken er at barns engasjement i lokale omgivelser kan danne grunnlag for hvordan vi etisk og politisk kan leve sammen i en felles global verden – felles verdener som også inkluderer relasjoner mellom mennesker og det som betegnes som «
   
    more-than-human»
   
   (Somerville, 2015; Taylor & Giugni, 2012). Felles verdener skapes i den enkelte barnehage, der mangfold og forskjellighet synliggjøres i lokale relasjonelle møter (Guigni, 2011). Vårt fokus på sted kan i et slikt øyemed være med på å fremme hvordan bærekraftig pedagogikk i barnehagen kan utforskes.
  

  
   Hvordan forstå den gjensidige dynamikken mellom barn og sted? For å besvare dette spørsmålet anvendes teori som utforsker hvordan sted og mennesker er del av hverandres tilblivelser. Denne tilnærmingen tenker vi kan bidra til en utvidet forståelse av det helhetlige læringsbegrepet. Vi har spesielt valgt å anvende teoretiske perspektiver og begreper utviklet av den britiske antropologen Tim Ingold.
  

  
   Ingolds økologiske antropologi danner et felles teoretisk utgangspunkt i boka. Ingolds
   
    dwellingperspektiv
   
   er basert på en praktisk ontologi med røtter i fenomenologi og antropologisk økologi. Perspektivet fremhever hvordan menneskers liv og læring er innvevd i myriader av relasjoner. Det innebærer relasjoner til andre levende organismer, mennesker og dyr, værfenomener, fysiske og materielle omgivelser, tidsaspekt osv. – alt som mennesket er en del av ved å bebo verden (Ingold, 2000, 2007, 2011). For Ingold er menneskets
   
    bevegelser
   
   sentralt for å forstå den gjensidige dynamikken. Han betrakter kroppens bevegelser som respons på de komplekse relasjonene mennesker innveves i. Mennesker beveger seg langs stier og linjer i verden, noe Ingold benevner som vegfaring («wayfaring»). Vegfaring er, ifølge Ingold, ensbetydende med læring: «[…] knowledge is formed along paths of movement» (Ingold, 2010, s. 121). Samtidig som mennesker skapes gjennom sin vegfaring, skapes også omgivelsene som et resultat av menneskers bevegelser langs stiene. Dwellingperspektivet blir nærmere utdypet i kapittel 1.
  

  
   Det dynamiske perspektivet finner vi også i posthumanistiske teorier. Eksempelvis er Karen Barad (2007) opptatt av hvordan det menneskelige og det ikke-menneskelige samspiller med hverandre og har betydning for kunnskapsproduksjon. Hun påpeker at ikke bare menneskene, men også det ikke-menneskelige må forstås som aktører. De påvirker hverandre i pågående og forskjellige prosesser. Disse mangfoldige og forskjellige møtene kan tenkes som relasjonelle sammenkastninger som produserer barnehagepraksiser. Karin Hultman (2011) anvender begrepet
   
    nettverk
   
   når hun redegjør for samhandlinger mellom menneskelige og ikke-menneskelige aktører. Nettverk består av ulike typer aktører som beveger seg og absolutt ikke er stabile. Aktørene blir til som effekter av koblinger i stadig skiftende og pågående samhandlinger, hevder Hultman.
  

  
   Hva kan disse teoriperspektivene tilføre barnehagepedagogikken? Et relasjonelt perspektiv står sentralt innenfor norsk og nordisk barnehagepedagogikk. I denne tradisjonen vektlegges kvalitet på sosiale samspill, med særlig vekt på voksen–barn-relasjonen. Å bringe inn samspill mellom mennesker og sted kan ses som en utvidelse av et slikt relasjonelt perspektiv. Fokuset på sosiale relasjoner forskyves til å gjelde alle typer relasjoner barn er en del av. Ved at vi ser barns utvikling og læring som innvevd i barnets totale omgivelser, vil kompleksiteten i hvordan barn erfarer verden, i større grad synliggjøres. Samtidig utfordres vårt syn på hva et fellesskap kan være, og hva pedagogrollen kan innebære i et slikt perspektiv.
  

  
   En utvidelse av det relasjonelle perspektivet utfordrer tanken om at kunnskap er noe som overleveres som en ferdig pakke fra barnehagelærer til barn eller fra lærer til elev. Barn lærer ved å bevege seg i verden, der det påvirker og påvirkes av andre mennesker, omgivelser og ting. Flere av artiklene i denne boka tydeliggjør nettopp hvordan barnehagebarns læringsprosesser foregår, ved å betrakte barn som vegfarere og beboere av verden – i møte med vær, vind, høydeforskjeller, i grønnsaklandet, i møter med digitale verktøy, på reinmerkingsplassen, i russiske barnehageomgivelser, i barnehagens sosiale fellesskap og på fortellingens vinger. Her får barnehagelæreren mer rollen som medvandrer og vegviser enn som formidler av ferdigprodusert kunnskap. Kunnskap skapes i alle relasjonene barn er en del av.
  

  
   Til tross for at barnehagepedagogikken tradisjonelt har vært, og fortsatt er, knyttet til en «helhetlig forståelse av læring» (Kunnskapsdepartementet, 2017), er det en tendens at synet på læring i stadig større grad innsnevres til å handle om formidling av kunnskap. Innholdet i betegnelsen
   
    helhetlig
   
   
    læringssyn
   
   er ikke selvforklarende, og oppfattes dermed ulikt av ansatte i barnehagen.
  

  
   Barnehagefeltet har de siste årene vært gjenstand for oppmerksomhet. Det er fremmet sterke meninger om hva barnehagen skal bidra med til barns første leveår. Det har blitt uttrykt bekymring for økt læringstrykk og «skolifisering» av barnehagen – en dreining bort fra den såkalte nordiske barnehagemodellen mot en angloamerikansk modell med større vektlegging av målbar læring (Roth, 2014). Økt bruk av pedagogiske programmer har også vært kritisert og karakterisert som en trussel mot verdigrunnlaget i barnehagen (Pettersvold & Østrem, 2012). På motsatt hold har bekymringene vært rettet mot mangelen på skoleforberedende innsats for å sikre alle barn en god start på skoleløpet, og dermed hindre frafall i videregående skole. Vi stiller spørsmål om begrepet
   
    helhetlig læring
   
   er fylt med tilstrekkelig innhold til å gi god nok støtte til didaktiske vurderinger og valg.
  

  
   Med denne boka ønsker vi å vise alternative perspektiver som kan bidra til å øve motstand mot dominerende forståelser av barns læring og tilblivelse i barnehagen. I boka presenteres teoretiske perspektiver som forsøker å fange det relasjonelle og dynamiske i barns læringsprosesser. Vi gir også innblikk i barnehagepraksiser der man prøver å ivareta det helhetlige læringsbegrepet.
  

  
   De fleste medforfatterne av boka bor, lever og arbeider i nord og er på ulike måter knyttet til barnehagelærerutdanningen på sine respektive institusjoner. Det er også fra barnehagepraksiser i nord det empiriske stofftilfanget har sin opprinnelse. For de fleste forfatterne har imidlertid ikke
   
    sted
   
   vært utgangspunkt for deres studier. Stedslinsa er lagt til etter at datamaterialet ble innsamlet. Dette grepet har gjort sitt til å få fram andre sider og forståelser av datamaterialet. Det er denne prosessen boka forsøker å gjenspeile.
  

  
   
   
   Innhold og oppbygging
  

  
   Boka er en artikkelsamling som på ulike måter fokuserer på dynamikken mellom barn og sted, knyttet til barnehagens praksiser. Redaktørene av boka har tenkt artiklenes rekkefølge som en mulig lesenøkkel, og at artiklene kan utfylle og utdype hverandre, samt skape progresjon for leseren. Samtidig kan artiklene leses enkeltvis og i en annen rekkefølge. De to første kapitlene utdyper det teoretiske utgangspunktet for boka. I Abigail Hacketts artikkel aktualiseres ulik stedsteori i relasjon til barn. I neste kapittel redegjør Anne Myrstad for Tim Ingolds dwellingperspektiv, og knytter hans ontologi til barn og barnehagens praksis. De resterende kapitlene kan leses som konkretisering og utdyping av teorigrunnlaget.
  

  
   
    Kapittel 1:
   
   
    Barn, sted, tid, bevegelse: på sporet av litteratur om romlig teori og dens relevans for små barn
   
   av Abigail Hackett
  

  
   Dette kapittelet setter søkelys på noe av litteraturen som utforsker hvordan sted på ulike måter kan skape små barn og små barn kan skape sted. En interesse for den dynamiske, levde, agentiske betydningen av sted i barns liv kan spores i tverrfaglig litteratur, inkludert geografi, antropologi, arkitektur, sosiale studier om barndom og ny materialisme.
  

  
   
    Kapittel 2:
   
   
    Å bebo verden ved å bevege seg gjennom den
   
   av Anne Myrstad
  

  
   Dette er en teoretisk artikkel der det redegjøres for Tim Ingolds dwellingperspektiv. Her utdypes det hvordan barn og barnehagens praksiser er en del av en kompleks økologi der ulike komponenter i omgivelsene virker sammen og skaper hverandre.
  

  
   
    Kapittel 3:
   
   
    Barn som vegfarere i et værlandskap
   
   av Anne Myrstad og Toril Sverdrup
  

  
   I denne artikkelen trekkes været inn som en konstituerende faktor for barns læringsprosesser i barnehagen. Her løftes det fram hvordan læring forankres lokalt og knyttes til kroppslige erfaringer i konkrete omgivelser. Artikkelen belyser hvordan værforhold utgjør en sentral komponent i omgivelsene og blir styrende for hva som kan gjøres og erfares.
  

  
   
    Kapittel 4:
   
   
    Vegfaring langs fortellingenes kronglete stier
   
   av Marte Liset
  

  
   I artikkelen studeres en fortellerstund i barnehagen i lys av Ingolds vegfaringsbegrep. Fortelleren ses som en vegviser som vandrer gjennom fortellingen sammen med barna. Barna ses som aktive medskapere av det imaginære landskapet de vandrer gjennom. Å lytte til en fortelling løftes fram som en aktivitet der det Ingold kaller integrert læring, kan oppstå.
  

  
   
    Kapittel 5:
   
   Kapittel 5:
   
    Barns stedsskaping gjennom digital vegfaring
   
   av Maria Dardanou
  

  
   I denne artikkelen ses digital fortelling i lys av barns vegfaring i museet, som en synliggjøring av barns spor, erfaringer og meningsskaping. Gjennom en mikroetnografisk studie utforskes hvordan
   
    digital fortelling kan bidra til barns stedsskaping.
   
  

  
   
    Kapittel 6:
   
   
    «Homo viator» – historiske forestillinger om «verden» som sted og vegviseren som pedagogisk ideal
   
   av Elin Eriksen Ødegaard
  

  
   Gjennom en analyse av bilder fra verdens første bildebok for barn,
   
    Orbis Sensualium Pictus
   
   (
   
    Den sanselige
   
   
    verden i bilder
   
   ), viser Ødegaard hvordan «verden» fremstilles som et relasjonelt sted, og hvordan
   
    det vandrende menneske
   
   eller
   
    vegviseren
   
   fremstilles som et pedagogisk ideal. Hun viser til en rekke likhetspunkter og ulikheter mellom Comenius’ historiske tekst og Ingolds tekster, og argumenterer for at i den grad man kan snakke om at Ingold har pedagogiske idealer, er det, som hos Comenius, nettopp vandreren og vegviseren.
  

  
   
    Kapittel 7:
   
   
    Barnehagen som sted. Relasjonelle tilnærminger til barnehagens steds­praksiser og barns opplevelser av tilhørighet
   
   av Sidsel Boldermo
  

  
   Artikkelen søker å utvide forståelsen av begrepet tilhørighet. Gjennom å utforske fenomenologiske og narrative tilnærminger til barnehagens stedspraksiser belyses det hvordan barns opplevelser av tilhørighet kan settes inn i en relasjonell kontekst knyttet til barnehagen som sted.
  

  
   
    Kapittel 8:
   
   
    Å høre til et sosialt sted
   
   av Mai Brit Helgesen
  

  
   Artikkelen handler om hvordan barns tilhørighet til barnehagen som sosialt sted konstitueres. Barnehagepersonalet og barna, sammen med andre aktører, som planverk, barnehagens geografiske plassering og ikke minst barnas foreldre og hjem, ses på som viktige bidragsytere til ordninger der barn kan oppleve å stå utenfor barnehagens sosiale liv.
  

  
   
    Kapittel 9:
   
   
    Russiske barnehager som kreative steder
   
   av Hanne Kirsten Nilsen
  

  
   Artikkelen handler om hvordan barnehagelærere i to russiske barnehager «gjør» barnehagen, yrket sitt og seg selv, gjennom ulike former for kreativ utfoldelse i yrkesutøvelsen. Den viser hvordan barnehagelærerne agerer og bebor aktivitetsrom i barnehagen på måter som åpner for subjektivering og vekst i yrket, innenfor et relativt stramt pedagogisk regime.
  

  
   
    Kapittel 10:
   
   
    Dyrking som stedlig læring i barnehagen
   
   av Pernille Bartnæs og Veronica Bergan
  

  
   Artikkelen fokuserer på barnehagelærerens betydning for barns stedlige læring gjennom dyrkingsprosesser. Utgangspunktet er barnehagelærerens rolle som medvandrer i en stedlig læringsprosess, der egenskaper som inntoning, oppmerksomhetslæring og tilrettelegging står sentralt. I forlengelsen av dette drøftes verdien av at barn får direkte erfaringer med redskaper, vekster og åker i barnehagen.
  

  
   
    Kapittel 11:
   
   
    En barnehages praktiske engasjement former stedets karakter
   
   av Ylva Jannok Nutti og Solveig Joks
  

  
   Samiske tradisjonelle aktiviteter inngår i hverdagen til samiske barnehager. Noen av aktivitetene krever at barnehagen flytter ut virksomheten til et annet sted. Forflytningen fra barnehagen til aktivitetsstedet blir dermed en del av aktiviteten. I kapittelet drøftes det hvordan steder kan komme til syne gjennom barnehagens deltakelse i en kalvemerkingsaktivitet. Forfatterne er inspirert av Ingolds dwellingperspektiv i diskusjonen om kalvemerking som stedspraksis for barnehagen.

